P6_TA(2006)0361

Euroopa mõõde koolide õppekavades

Euroopa Parlamendi resolutsioon algatuste kohta täiendada koolide õppekavasid võimaldades Euroopa mõõtme lisamiseks vajalikke toetusmeetmeid (2006/2041(INI))

Euroopa Parlament,

- võttes arvesse EÜ asutamislepingu artiklit 149;

- võttes arvesse Euroopa Ülemkogu ja nõukogus kokku tulnud haridusministrite poolt 24. mail 1988. aastal vastu võetud resolutsiooni Euroopa mõõtme edendamise kohta hariduses [1];

- võttes arvesse rohelist raamatut hariduse Euroopa mõõtme kohta (KOM(1993)0457);

- võttes arvesse komisjoni teatist "Uus mitmekeelsuse raamstrateegia" (KOM(2005)0596) kohta;

- võttes arvesse nõukogu ja komisjoni ühist vaheraportit "Haridus ja koolitus 2010""Lissaboni strateegia edu sõltub kiiretest reformidest [2]", mis käsitleb Euroopa haridus- ja koolitussüsteemide eesmärkide järelanalüüsi tegemiseks koostatud üksikasjaliku tööprogrammi rakendamist;

- võttes arvesse kodukorra artiklit 45;

- võttes arvesse kultuuri- ja hariduskomisjoni raportit (A6-0267/2006),

A. arvestades, et Euroopa mõõde on viimastel aastakümnetel muutunud hariduse, iseäranis riiklikus õppekavas üha olulisemaks aspektiks;

B. arvestades, et Euroopa Parlament juba tegeleb kõnealuse teemaga, eelkõige seoses 7. aprillil 2004. aastal toimunud kuulamisega teemal "Euroopa mõõde ajaloo õpetamisel";

C. arvestades, et Austria, Saksamaa, Portugali, Hollandi, Ühendkuningriigi, Sloveenia ja Hispaania riiklikud ametiasutused on juba teinud algatusi teemal, mis puudutab Euroopa kohta hariduses ning arvestades, et ka valitsusvälised organisatsioonid on teinud mitmeid algatusi kõnealuses valdkonnas;

D. arvestades, et Euroopa mõõtme tugevdamisel on põhiline keeleline aspekt ning arvestades, et võõrkeelte valdamine peab olema Euroopa Liidus elava, õppiva, töötava ja ringiliikuva Euroopa kodaniku üks põhioskus;

E. arvestades, et seoses Euroopa mõõtme lisamisega haridusse eksisteerivad erinevused liikmesriikides ja nende vahel;

F. arvestades, et kõnealuses kontekstis tuleb silmas pidada programmide COMENIUS ja LINGUA tähtsust;

G. arvestades, et õpilastele, õpetajatele ja üliõpilastele antav teave Euroopa kohta on riigiti oluliselt erinev ning arvestades, et tuleb teha jõupingutusi nõustumaks ühtse ajalookäsitluse ja Euroopa väärtuste mõistega;

H. arvestades, et peamised takistused on seni veel piiratud arv piiriüleseid algatusi ja programme, algatuste koordineerimatus, nähtavuse ja juurdepääsetavuse puudumine ning nimetatud ülesannete täitmiseks ebapiisavad või mittesobivad töövahendid;

I. arvestades, et Euroopa mõõtme rakendamisel oma tundides puutuvad õpetajad kokku mitmete takistuste ja raskustega, sealhulgas Euroopa Liitu käsitlevate kaasaegsete, kõrgekvaliteetse teabega teabe- ja hariduslike materjalide puudumine kõigis ELi keeltes ja arvestades, et Euroopa Liit peaks õpetajaid nende püüdlustes toetama;

1. on seisukohal, et kõik haridussüsteemid peaksid tagama, et nende õpilased on keskastme õppe lõppedes omandanud vastavate haridusasutuste poolt määratletud vajalikud teadmised ja pädevuse, et valmistada neid ette rolliks Euroopa Liidu kodaniku ja liikmena;

2. rõhutab "Euroopa mõõtme" tähenduse, olemuse ja ulatuse selgema määratlemise tähtsust kõigis liikmesriikides;

3. nõuab tungivalt, et Euroopa Ülemkogu ja haridusministrid ajakohastaksid eespool nimetatud resolutsiooni Euroopa mõõtme edendamise kohta hariduses, arvestades iseäranis ELi laienemisi sellest ajast alates;

4. nõuab tungivalt, et nõukogu tunnustaks Euroopa mõõtme kahte aspekti: esiteks juurdepääsu teabele ELi, tema institutsioonide, meetodite, praktika ja algatuste kohta ning teiseks Euroopa ühise ajaloo ja kultuuripärandi tundmist, keeleoskuse arendamist ning Euroopas praegu toimuvate sündmuste tundmist, mis kõik võivad täiendada riiklikku õppekava;

5. rõhutab multimeedia ja interneti kasutamise tähtsust hariduses kui kaasaegseid õpetamismeetodeid Euroopa mõõtme lisamiseks koolide õppekavasse; sellega seoses soovitab näiteks mitmekeelse internetiteenuse asutamist, mis tutvustab parimaid tavasid, pakub haridusalast abi ning on kogemuste vahetamise platvormiks;

6. nõuab keeleõppe pidevat parandamist, näiteks elukestva õppe programmi COMENIUS jaotise raames; tunnistab lisaks, et mõnedes liikmesriikides, eelkõige inglise keelt emakeelena rääkivate isikutel on raskusi piisava huvi ja motivatsiooni säilitamisega teiste Euroopa keelte õppimisel, mis toetaks vastastikust mõistmist ja empaatiat kogu Euroopas; seetõttu on naaberrahvaste keelte õppimine eriti oluline;

7. nõuab tungivalt, et liikmesriigid edendaksid mitmekeelsust, õpetades rohkem erinevaid keeli kui praegu ning viiksid kooli õppekavadesse sisse vähemalt kahe võõrkeele õpetamise juba alates nooremast koolieast;

8. soovitab analüüsida valdkondi, kus Lissaboni strateegia ei ole seni suutnud saavutada soovitud tulemusi, ning koostada nimekiri meetmetest, mida liikmesriikide valitsused peaksid rakendama kokkulepitud majandustingimuste saavutamiseks;

9. soovitab parimate kogemuste vahetamist liikmesriikide vahel seoses keeleõppe ja Euroopa mõõtme kaasamidega haridusse, et tagada praeguste algatuste, sealhulgas enne 2004. aastat tehtud algatuste levitamine kõigis ELi liikmesriikides;

10. teeb ettepaneku, et ELi viimase laienemise edu kindlustamiseks on oluline tagada piisav teabe, projektide ning üliõpilaste ja õpetajate vahetus kümne uue ja 15 pikemaajalise liikmesriigi vahel;

11. kutsub nõukogu üles kaaluma, kas kasulikud ja asjakohased ressursid nagu "Euroopa koolivõrk", õppealane koostöö ja uuendused ning meetmed nagu "Euroopa koolis" vajavad lisaressursse ja, kas õpetajatele on antud piisavalt suuniseid selle kohta, kuidas vastavale teabele ligi pääseda, et edendada Euroopa mõõdet hariduses;

12. teeb ettepaneku edendada õpetajate koolituskursusi, mis jagavad praktikantidele vajalikke teadmisi Euroopaga seotud teemade kohta, et julgustada neid kasutama euroopalikku lähenemist rahvusliku ja kohaliku teadlikkuse õpetamisel;

13. rõhutab, et Euroopa mõõde täiendab, kuid ei asenda ega tõrju kõrvale rahvuslikku sisu;

14. rõhutab vajadust ajakohastada olemasolevaid dokumente, iseäranis 1996. aasta Eurydice mittetäielikku temaatilist bibliograafiat;

15. teeb presidendile ülesandeks edastada käesolev resolutsioon nõukogule, komisjonile ning liikmesriikide valitsustele ja parlamentidele.

[1] EÜT C 177, 6.7.1988, lk 5.

[2] ELT C 104, 30.4.2004, lk 1.

--------------------------------------------------